b'\n_START_ARTICLE_\nFamilie monoparental\xc4\x83\n_START_SECTION_\nDescriere\n_START_PARAGRAPH_\nFamilia monoparental\xc4\x83 este un tip de familie format dintr-un p\xc4\x83rinte \xc8\x99i copilul sau copiii s\xc4\x83i; grup de persoane aflate \xc3\xaen rela\xc8\x9bie de rudenie, rezultat\xc4\x83 prin filia\xc8\x9bie direct\xc4\x83 sau adop\xc8\x9bie. Adesea este abordat\xc4\x83 ca o abatere de la familia nuclear\xc4\x83, format\xc4\x83 din so\xc8\x9b, so\xc8\x9bie \xc8\x99i copiii lor minori._NEWLINE_C\xc4\x83s\xc4\x83toria nu mai reprezint\xc4\x83 modalitatea unic\xc4\x83 de constituire legal\xc4\x83 a familiei, ci doar un prim element dintr-un conglomerat cauzal: c\xc4\x83s\xc4\x83toria urmat\xc4\x83 de divor\xc8\x9b, separare sau deces. Familia monoparental\xc4\x83 poate rezulta \xc8\x99i din asumarea copiilor \xc3\xaen afara c\xc4\x83s\xc4\x83toriei._NEWLINE_\xc3\x8en compara\xc8\x9bie cu familia tradi\xc8\x9bional\xc4\x83, care \xc3\xaendeplinea mai multe func\xc8\x9bii cu impact pozitiv asupra societ\xc4\x83\xc8\x9bii (func\xc8\x9bia de reproducere; de socializare a copiilor; de \xc3\xaengrijire, protec\xc8\x9bie, mediu securizant \xc8\x99i climat afectiv suportiv; conferire de status\xc2\xa0; reglementare a comportamentelor sexuale), (Mih\xc4\x83ilescu, 1993:242) familia monoparental\xc4\x83 este un efect al func\xc8\x9biei reproductive, se reg\xc4\x83se\xc8\x99te privind socializarea copiilor, ofer\xc4\x83 \xc3\xaengrijire \xc8\x99i protec\xc8\x9bie membrilor ei, un climat de str\xc3\xa2ns\xc4\x83 afectivitate, dar este deficitar\xc4\x83 sub aspectul realiz\xc4\x83rii mediului securizant \xc8\x99i \xc3\xaen modul de conferire a statusului. Nu \xc3\xaendepline\xc8\x99te func\xc8\x9bia de reglementare a comportamentelor sexuale. P\xc4\x83rintele singur (f\xc4\x83r\xc4\x83 partener \xc3\xaen cadrul familiei) caut\xc4\x83 rela\xc8\x9bii afective \xc8\x99i sexuale \xc3\xaen afara familiei._NEWLINE_\xc3\x8en analizele referioare la familia monoparental\xc4\x83, un accent deosebit este pus pe consecin\xc8\x9bele asupra evolu\xc8\x9biei copiilor: stare de s\xc4\x83n\xc4\x83tate, succes sau e\xc8\x99ec \xc8\x99colar, abandon \xc8\x99colar, devian\xc8\x9b\xc4\x83, stabilitate \xc3\xaen familiile pe care le formeaz\xc4\x83. Mult mai pu\xc8\x9bin au fost studiate efectele asupra adul\xc8\x9bilor, pu\xc8\x99i \xc3\xaen situa\xc8\x9bia de a \xc3\xaendeplini un cumul de roluri at\xc3\xa2t \xc3\xaen plan public, c\xc3\xa2t \xc8\x99i privat (p\xc4\x83rintele unic - adesea munce\xc8\x99te mai mult pentru a sus\xc8\x9bine economic familia; rezolv\xc4\x83 mai greu \xc8\x99i \xc3\xaen timp mai \xc3\xaendelungat treburile administrativ - gospod\xc4\x83re\xc8\x99ti, este solicitat mai mult \xc3\xaen sprijinirea copiilor etc)._NEWLINE_Transmiterea mo\xc8\x99tenirii \xc3\xaen cadrul familiei (proprietate, nume, status) se realizeaz\xc4\x83 fie matriliniar (pe linia mamei), fie patriliniar (pe linia tat\xc4\x83lui), fie biliniar (pe linie matern\xc4\x83 \xc8\x99i patern\xc4\x83). \xc3\x8en cazul existen\xc8\x9bei c\xc4\x83s\xc4\x83toriei \xc3\xaentre p\xc4\x83rin\xc8\x9bi, atunci, \xc3\xaen cele mai multe situa\xc8\x9bii, numele purtat de copii este cel al tat\xc4\x83lui._NEWLINE_\xc3\x8en modul de manifestare a autorit\xc4\x83\xc8\x9bii, fa\xc8\x9b\xc4\x83 de maniera tradi\xc8\x9bional\xc4\x83, \xc3\xaen care autoritatea putea fi de\xc8\x9binut\xc4\x83 de b\xc4\x83rbatul cel mai \xc3\xaen v\xc3\xa2rst\xc4\x83 sau de so\xc8\x9b (\xc3\xaen patriarhat), de femeia cea mai \xc3\xaen v\xc3\xa2rst\xc4\x83 sau de so\xc8\x9bie (\xc3\xaen matriarhat), \xc3\xaen cazul familiei monoparentale autoritatea este exercitat\xc4\x83 de p\xc4\x83rintele unic, sus\xc8\x9bin\xc4\x83tor al familiei. Din acest punct de vedere, familia monoparental\xc4\x83 se apropie de modelul de autoritate specific pentru secolul XX, c\xc3\xa2nd autoritatea era de\xc8\x9binut\xc4\x83 de persoana care aducea venit. Autoritatea se dob\xc3\xa2ndea diferen\xc8\x9biat pentru sfera public\xc4\x83, majoritatea deciziilor fiind luate de aduc\xc4\x83torul de venit, \xc8\x99i pentru sfera privat\xc4\x83, unde hot\xc4\x83r\xc3\xa2rile erau luate de cel / cea care desf\xc4\x83\xc8\x99ura preponderent munca domestic\xc4\x83, se ocupa de cre\xc8\x99terea \xc8\x99i educarea copiilor. Autoritatea, \xc3\xaen cadrul familiei monoparentale comport\xc4\x83 tendin\xc8\x9be contradictorii: o supralicitare a p\xc4\x83rintelui singur, dar \xc8\x99i momente de criz\xc4\x83 atunci c\xc3\xa2nd acesta nu mai face fa\xc8\x9b\xc4\x83 solicit\xc4\x83rilor._NEWLINE_Familia poate fi abordat\xc4\x83 ca o institu\xc8\x9bie social\xc4\x83, care se afl\xc4\x83 \xc3\xaen leg\xc4\x83turi cu alte institu\xc8\x9bii, inclusiv cu institu\xc8\x9biile statului. Raporturile de acest tip sunt satisf\xc4\x83cute preponderent de p\xc4\x83rintele singur._NEWLINE_O alt\xc4\x83 perspectiv\xc4\x83 prezint\xc4\x83 familia ca o unitate socio-afectiv\xc4\x83 (I.Mih\xc4\x83ilescu, 1993: 240), dar \xc8\x99i un grup \xc3\xaen care au loc tensiuni \xc8\x99i conflicte. Violen\xc8\x9ba familial\xc4\x83 se manifest\xc4\x83, \xc3\xaen cazul familiei monoparentale, ca un abuz fizic sau psihic la care este supus un membru al familiei de c\xc4\x83tre un altul, cel mai frecvent din parte p\xc4\x83rintelui fa\xc8\x9b\xc4\x83 de copil. P\xc4\x83rin\xc8\x9bii violen\xc8\x9bi \xc3\xae\xc8\x99i proiecteaz\xc4\x83 asupra copiilor propriile frustr\xc4\x83ri \xc8\x99i tensiuni, r\xc4\x83spund cu agresivitate unui mediu ostil._NEWLINE_Ca tendin\xc8\x9be \xc3\xaen dinamica familiei, se pot observa, cre\xc8\x99teri ale v\xc3\xa2rstei medii la care oamenii se c\xc4\x83s\xc4\x83toresc, a v\xc3\xa2rstei la care au copiii, o cre\xc8\x99tere a divor\xc8\x9bialit\xc4\x83\xc8\x9bii \xc8\x99i o cre\xc8\x99tere a ponderii na\xc8\x99terilor \xc3\xaen afara c\xc4\x83s\xc4\x83toriei legale. Scade rata natalit\xc4\x83\xc8\x9bii \xc8\x99i a num\xc4\x83rului mediu de copii._NEWLINE_\xc3\x8en acest context, \xc3\xaen a doua jum\xc4\x83tate a secolului trecut, num\xc4\x83rul familiilor monoparentale a \xc3\xaenceput s\xc4\x83 creasc\xc4\x83, pe fondul destructur\xc4\x83rii modelului tradi\xc8\x9bional de familie, a apari\xc8\x9biei formelor alternative de familie. \xc3\x8en momentul de fa\xc8\x9b\xc4\x83, se acrediteaz\xc4\x83 chiar posibilitatea unei crize a familiei._NEWLINE_Rom\xc3\xa2nia prezint\xc4\x83 un tablou aparte, cu o rat\xc4\x83 \xc3\xaenalt\xc4\x83 a c\xc4\x83s\xc4\x83toriilor, cu o divor\xc8\x9bialitate sc\xc4\x83zut\xc4\x83. Fenomenul mai frecvent, care conduce la familia monoparental\xc4\x83 este separarea, fapt mai greu de surprins \xc3\xaen studiile sociologice. De asemenea, num\xc4\x83rul mare de copii \xc3\xaen afara c\xc4\x83s\xc4\x83toriei, explic\xc4\x83 existen\xc8\x9ba acestui tip de familie._NEWLINE_\xc3\x8en Rom\xc3\xa2nia num\xc4\x83rul familiilor monoparentale nu este cunoscut cu exactitate. Studii indirecte, pornind de la datele recens\xc4\x83m\xc3\xa2ntului din 1992, estimeaz\xc4\x83 la 9, 7% procentul familiilor monoparentale. (G.Ghebrea, S. Stroie, Calitatea vie\xc8\x9bii, nr.1-2/1995: 51.)_NEWLINE_Lu\xc3\xa2nd drept criteriu num\xc4\x83rul persoanelor care constituie familia, acesata poate fi o familie monoparental\xc4\x83 binar\xc4\x83(doi membrii), ter\xc8\x9biar\xc4\x83 (trei membrii) \xc8\x99.a.m.d._NEWLINE_Dup\xc4\x83 calitatea \xc8\x99i permanen\xc8\x9ba interac\xc8\x9biunilor pot fi: familii monoparentale camuflate, \xc3\xaen cadrul legal al familiei nucleare, c\xc3\xa2nd unul dintre p\xc4\x83rin\xc8\x9bi, de\xc8\x99i prezent \xc3\xaen cadrul familiei, nu interac\xc8\x9bioneaz\xc4\x83 sub aspect psihologic dec\xc3\xa2t \xc3\xaen mic\xc4\x83 m\xc4\x83sur\xc4\x83 cu ceilal\xc8\x9bi membrii; familii monoparentale \xc3\xaen care leg\xc4\x83turile sunt p\xc4\x83strate numai cu copii, p\xc4\x83rin\xc8\x9bii evit\xc3\xa2nd rela\xc8\x9biile dintre ei (cum este cazul cuplurilor care s-au desp\xc4\x83r\xc8\x9bit, au divor\xc8\x9bat, dar \xc3\xae\xc8\x99i manifest\xc4\x83 grija fa\xc8\x9b\xc4\x83 de copiii comuni); familii monoparentale prin absen\xc8\x9ba fizic\xc4\x83 a unuia dintre p\xc4\x83rin\xc8\x9bi, care este pentru o perioad\xc4\x83 lung\xc4\x83 de timp plecat din localitate, spitalizat, de\xc8\x9binut, etc.; familia monoparental\xc4\x83 datorat\xc4\x83 decesului unuia dintre p\xc4\x83rin\xc8\x9bi; familia monoparental\xc4\x83 propriu -zis\xc4\x83, rezultat\xc4\x83 \xc3\xaen urma divor\xc8\x9bului. \xc3\x8en cazul \xc3\xaen care p\xc4\x83rin\xc8\x9bii nu au o rela\xc8\x9bie legalizat\xc4\x83, apare familia monoparental\xc4\x83, format\xc4\x83 din copil \xc8\x99i p\xc4\x83rintele s\xc4\x83u nec\xc4\x83s\xc4\x83torit. Un tip aparte de familie monoparental\xc4\x83 este rezultat\xc4\x83 din p\xc4\x83rinte \xc8\x99i copilul s\xc4\x83u adoptat'